Diskriminasie kos hom ŉ ‘dekade van sy lewe’Philip van Niekerk Ná honderde aansoeke, die publiek se menings, ’n stemming en onderhoude is dié kandidaat gekies. Philip van Niekerk, ’n 31-jarige tandarts van Kaapstad, is gekies om die publiek tydens Solidariteit se besoek aan die VN te verteenwoordig. Dit het Philip, ’n vierdejaar mediese student aan die Universiteit van Kaapstad, tien jaar en twee grade geneem om keuring vir sy mediese loopbaan te kry ten spyte van sy 88%-gemiddeld in matriek. Philip het op die ouderdom van 29 besef dat die proses nie sy tekortkominge weerspieël het nie, maar dat dit eerder op ’n kwotastelsel neerkom wat ernstige gevolge inhou, veral in sy beroep. Hy is van mening dat regstellende aksie en diskriminasie die onregverdigste stelsel is wat bestaan; dit het hom ŉ dekade van sy lewe gekos. “Dit verlaag prestasie in besigheid, op die sportveld, asook in die akademie en gesondheidsdienste in Suid-Afrika. Ek sal graag wil opstaan en praat vir ons mense, vir Afrikaners, vir minderheidsgroepe in Suid-Afrika, om die diskriminasie wat ons op ŉ daaglikse grondslag ervaar en onder die mat ingevee word, te openbaar sodat dit beter deur die wêreld raakgesien kan word en ons weer ŉ regverdige samelewing kan hê,” sê Philip. “Die buiteland sien ons, die Afrikaners, as skurke, maar ons het in werklikheid ŉ eie identiteit in die suide van Afrika. Ons het hier onsself kom vorm en ons het iets unieks kom bou. Ons het uit baie plekke na Afrika gekom, en ons het hier deel geword van Afrika, ons het hier diep spore getrap, en ons hoef vir geeneen terug te staan nie.” Solidariteit gaan sy klag van rassediskriminasie teen die Suid-Afrikaanse regering aan die VN se komitee vir die uitskakeling van alle vorme van rassediskriminasie voorlê.